Document ID: 32006R1805

32006R1805
L 343/66
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1805/2006 НА КОМИСИЯТА
от 7 декември 2006 година
за изменение на приложение I към Регламент (EИО) № 2377/90 на Съвета за установяване на процедура на Общността за определяне на максимално допустими граници на остатъчни вещества от ветеринарномедицински продукти в храните от животински произход по отношение на тиамфеникол, фенвалерат и мелоксикам
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EИО) № 2377/90 на Съвета от 26 юни 1990 г. за установяване на процедура на Общността за определяне на максимално допустими граници на остатъчни вещества от ветеринарномедицински продукти в храните от животински произход (1), и по-специално член 2 от него,
като взе предвид становището на Европейската агенция по лекарствата, формулирано от Комитета за ветеринарномедицински продукти,
като има предвид, че:
(1)
Всички фармакологично активни вещества, използвани в Общността във ветеринарномедицински продукти, предназначени за животни, отглеждани за производство на храна, следва да бъдат оценени в съответствие с Регламент (EИО) № 2377/90.
(2)
Веществото тиамфеникол е включено в приложение I към Регламент (EИО) № 2377/90 за едър рогат добитък за мускули, мастна тъкан, черен дроб, бъбреци и мляко, както и за пилета за мускули, кожа и мастна тъкан, черен дроб и бъбреци, с изключение на животни, които произвеждат яйца за консумация от човека. Тиамфеникол също е включен в приложение III към посочения регламент за свине за мускули, кожа и мастна тъкан, черен дроб и бъбреци. След проучване на информацията, предоставена от заявителя, за определянето на окончателни максимално допустими граници за тиамфеникол при свине, се счита за подходящо да се видоизмени вписването на тиамфеникол в приложение I към Регламент (EИО) № 2377/90 за всички видове, отглеждани за производство на храна, за мускули, мастна тъкан, черен дроб, бъбреци и мляко, с изключение на животните, които произвеждат яйца за консумация от човека. Максимално допустимите граници на остатъчни вещества за мастна тъкан, черен дроб и бъбрек следва да не се прилагат към перки от риба.
(3)
Веществото фенвалерат е включено в приложение III към Регламент (EИО) № 2377/90 за едър рогат добитък за мускули, мастна тъкан, черен дроб, бъбреци и мляко. Тези временни максимално допустими граници на остатъчни вещества изтичат на 1 юли 2006 г. След проучване на информацията, предоставена от заявителя, за установяването на окончателни максимално допустими граници на остатъци за фенвалерат за едър рогат добитък се счита за подходящо да се включи фенвалерат в приложение I към Регламент (EИО) № 2377/90 за едър рогат добитък за мускули, мастна тъкан, черен дроб, бъбреци и мляко.
(4)
Веществото мелоксикам е включено в приложение I към Регламент (EИО) № 2377/90 за едър рогат добитък, свине и еднокопитни животни за мускули, черен дроб и бъбреци, както и за едър рогат добитък за мляко. След проучване на заявление за установяването на максимално допустими граници на остатъчни вещества за мелоксикам при зайци и кози за мляко, се счита за подходящо да се видоизмени вписването на мелоксикам в посоченото приложение за зайци и кози за мускули, черен дроб и бъбреци, както и при кози за мляко.
(5)
Регламент (EИО) № 2377/90 следва да бъде съответно изменен.
(6)
Следва да бъде разрешен достатъчен период преди приложимостта на посочения регламент, за да могат държавите-членки да направят всякаква корекция, която може да е необходима в светлината на настоящия регламент, към разрешителните за пускане на засегнатите ветеринарномедицински продукти на пазара, които са дадени в съответствие с Директива 2001/82/EО на Европейския парламент и на Съвета от 6 ноември 2001 г. относно кодекса на Общността за ветеринарномедицински продукти (2), за да се вземат предвид разпоредбите на настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по ветеринарномедицински продукти,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (EИО) № 2377/90 се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Прилага се от 8 февруари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 декември 2006 година.

Labels: 0
17
20